Juhlaruno (Pärssinen)


Etsiös! 

 Elämän taival on kehdosta multaan,
 taistoja, tuskia täynnä.
 Tuhannet täällä on turvaten kultaan
 matkansa ainoan käynnä.

 Monet ne päivyttä karttoi ja kaihtoi,
 sortajan aseeksi taipui. –
 Kurja ken aattehen etuihin vaihtoi,
 yöhön synkkähän haipui.

 Etsiös tähteä elämän yössä!
 Usko huomenen koittoon!
 Köyhien jalossa yhteistyössä
 taistele oikeus voittoon!

Riveihin 

 Pois halpa veljeskinailu
 ja käsi käteen tartu
 sä nouse, kasva varmistu,
 lujaksi, vahvaks vartu.

 Työkansa! Voimas uinuvat
 nyt taistovalmiiks’ suori.
 On sortovallat kauheat,
 niit’ ollos vastaan vuori.

 On valhe maassa valtias,
 sun aik’ ei maata unta.
 Häpeään saata sortajas,
 luo uusi yhteiskunta!

 Pois kaikki mikä hämmentää,
 meit johtakohon aate.
 Riveihin joukot rientäkää,
 Liehumaan punavaate!

Hilja Liinamaa.

Lähde: Työläisnainen: Sosialidemokratisen naisliiton äänenkannattaja. Tammik. 17 p. 1907. N:o 3.

Hilja Pärssinen
Runot
Työläisnainen
1907